b"\n_START_ARTICLE_\nCan Saladrigas\n_START_SECTION_\nDescripci\xc3\xb3\n_START_PARAGRAPH_\nAntoni Saladrigas va fundar al 1858 aquest conjunt fabril com a ind\xc3\xbastria pel blanqueig i estampat t\xc3\xa8xtil. Al 1884, despr\xc3\xa9s d'un incendi, Rafael Saladrigas encarreg\xc3\xa0 a l'enginyer Francisco Pasqual la construcci\xc3\xb3 de la nau principal que s'ha conservat fins als nostres dies, influenciat per l'escola de Manchester (f\xc3\xa0brica de pisos)._NEWLINE_El conjunt original comprenia, a m\xc3\xa9s de la f\xc3\xa0brica, altres edificacions entre mitgeres destinades a la resid\xc3\xa8ncia i serveis dels seus treballadors._NEWLINE_L'espai conservat es compon d'una doble nau rectangulars i juxtaposades per l'eix longitudinal. Ambd\xc3\xb3s naus tenen una coberta a dues aig\xc3\xbces de teula. En al\xc3\xa7at, l'edifici t\xc3\xa9 una planta baixa i tres pisos superiors. La f\xc3\xa0brica dels murs de tancament s\xc3\xb3n de ma\xc3\xb3: la fa\xc3\xa7ana principal \xc3\xa9s de ma\xc3\xb3 arrebossat i pintat, i tant la fa\xc3\xa7ana posterior com la del pati interior s\xc3\xb3n de ma\xc3\xb3 vist._NEWLINE_L'estructura interior est\xc3\xa0 dividida en quatre crugies de set metres cadascuna, amb un seguit de p\xc3\xb2rtics transversals. Aquests p\xc3\xb2rtics estan formats per pilars de ferro colat i bigues met\xc3\xa0l\xc2\xb7liques que descansen directament sobre els murs de c\xc3\xa0rrega. Aquestes bigues met\xc3\xa0l\xc2\xb7liques sustenten les voltes paredades i atirantades._NEWLINE_Avui en dia, encara es conserven dues de les xemeneies de la f\xc3\xa0brica, una al frontal de l'edifici al carrer de Joncar i l'altre al pati interior."